"Theledi, o reng o etla o le tee mo go rena" "Ke be ke swanetše go tla le mang" "O a tseba. Mmagauta o kae" "Ka manyami o theogetše. O re o tla tla ka moso." "O šetše a hunyeletše le makgowa Brakpan" "Brakpan" Theledi a botšiša ka tlabego. Mahlong o be a sa bontšhe lethabo, e le motho wa go hlakahlakana. Kwena o be a se gona, a ile mošomong. Ba rile ba sa botšišana ka Mmagauta le ditaba tša bona di sa kopane, seyalemoya sa bega ditaba tša iri ya bone. Tholana a napa a oketša modumo gore a di kwe gabotse. Theledi a befa sefahlego ge go direga seo. "E le gore ke ditaba tša selo mang tša maaka O a tseba nna seyalemoya ke se hloile." "Theledi, nna ke nyaka go kwa tšohle gore ke sepele le mabaka. Ga ke nyake go hlaelwa ke selo.? Selina ke ngwetši ya lapa le. O ka se tlo re tlišetša mathumaša ao re sa tsebego gore a gwaša a etšwa kae. Mosadi wa gae o lokile ka gore o na le matsogo le tlhompho.